Vrydag 22 Julie | SAUKRADIO.com
Vrydag 22 Julie
SAUK Radio Nuus berig vir Vrydag, 22 Julie 2016.
1)Die ANC se adjunk-sekretaris-generaal, Jessie Duarte eis wat sy noem leierskap van die minister van polisie, Nathi Nhleko om die politieke moorde in KwaZulu-Natal te pak. Duarte glo dit is die werk van huurmoordenaars. Maandag is twee wykskandidate, Bongani Skhosana, and Khanyisile Ngobese-Sbisi in twee afsonderlike voorvalle vermoor. Intussen sê ‘n politieke ontleder, Protas Madlala ‘n kommissie van ondersoek na die politieke moorde sal geen doel dien nie. Madlala sê die probleme binne die party behoort aandag te kry. Die ANC in die provinsie het ‘n beroep op Nhleko en die minister van staatsveiligheid, David Mahlobo gedoen om in te gryp en die provinsie te stabiliseer.
2) Die Reserwebank het weer besluit om die rentekoers onveranderd op sewe persent te hou, en het terselfdertyd Suid-Afrika se groei van komma ses persent tot nul persent afwaarts aangepas. Dit beteken dat die prima uitleenkoers bly op tien-komma-vyf persent. Die president, Lesetja Kganyago, sê die bank bly steeds bekommerd oor ekonomiese groeivooruitsigte. Hy sê egter daar was ‘n wêreldwye vraag vir groei uit die opkomende markte en dit is duidelik in die rand se onlangse verstewiging.
3) Versoeke is tydens die Internasionale Vigskonferensie in Durban ontvang vir ‘n sterk reaksie deur regerings om die stryd teen MIV/VIGS te finansier. Die Wêreldfonds het gevra vir 150 miljard rand om sy fondse aan te vul. ‘n Woordvoerder van die Amerikaanse President se Noodfonds vir ViGS-verligting, Michael Ruffner, sê skenkerfondse het afgeplat. Hy sê regerings moet volhoubare MIV programme instel.
4) Die verdagte wat aangekla word van die verkragting van minstens drie studente van die Universiteit van Kaapstad naby die Rhodes-gedenkteken, het vlugtig in die Wynberg Landdroshof verskyn. Die verdagte is verlede jaar in hegtenis geneem nadat die polisie hom deur ‘n gesteelde selfoon opgespoor het. Die staatsaanklaer, Deidre Rossouw sê hulle glo hulle het ‘n sterk saak. Die staat het gevra vir uitstel sodat die saak oorgedra kan word na die Wes-Kaapse Hooggeregshof. Die saak is uitgestel tot 1 September.
5) Reeva Steenkamp se ouers sê die besluit om ‘n aansoek tot appèl in te dien teen die vonnis wat Oscar Pistorius opgelê is, is deur die staat geneem. Pistorius het Steenkamp in 2013 doodgeskiet. Regter Thokozile Masipa het hom vroeër vandeesmaand tot ses jaar tronkstraf gevonnis. Die voorgeskrewe minimum vonnis vir moord is vyftien jaar. ‘n Woordvoerder vir Barry en June Steenkamp, Tanya Coen sê hulle het egter nog altyd advokaat Gerrie Nel en sy span se pogings ondersteun om geregtigheid te laat geskied.
6) Die Verkiesingskommissie sê negehonderd weermaglede sal landwyd ontplooi word in die aanloop tot die plaaslike regeringsverkiesing op 3 Augustus. Elke provinsie sal honderd weermaglede ontvang om te verseker dat daar geen ontwrigtings plaasvind nie. Die VK se beampte vir uitreik en opleiding, Modisaotsile Brodie sê polisiebeamptes en weermaglede is opgelei om te verseker dat daar geen stemlokale is waar dit te gevaarlik is vir mense om te stem nie, en dat die situasie kalm bly.
7) Die Demokratiese Alliansie in KwaZulu-Natal het gister ‘n plakkaatoptog buite die SABC se kantore in Durban gehou. Die party eis dat die beweerde inmenging by redaksionele beleid gestaak word. Die provinsiale voorsitter en burgemeesterskandidaat vir die Ethekweni-metrogebied, Haniff Hoosen sê Suid-Afrikaners verdien die waarheid en dat joernaliste die nodige vryheid gegun moet word. Hoosen het die SABC se bedryfshoof, Hlaudi Moetsoeneng daarvan beskuldig dat hy die openbare uitsaaier in ‘n staatsuitsaaier wil omskep.
8) Die polisie se dwelm-eenheid in Limpopo het drie Nigeriese burgers in Polokwane in hegtenis geneem op aanklagte van dwelmhandel. ‘n Polisiewoordvoerder, Ronel Otto sê hulle het beslag gelê op dwelms ter waarde van 35-duisend rand, sowel as kontant en tien selfone. Otto sê die verdagtes is vasgetrek nadat die polisie inligting ontvang het oor verdagte bedrywighede by ‘n huis in Ivy Park. Die verdagtes sal môre in die Polokwane Landdroshof verskyn.
9) Die Vrystaatse Hooggeregshof het die Universiteit van die Vrystaat se besluit om Engels as die enigste onderrigtaal te gebruik, tersyde gestel. Afriforum het die verandering aan die taalbeleid bevraagteken en aangevoer dat die verwydering van Afrikaans as onderrigtaal, strydig is met die wet. Die Universiteitsraad het in Maart eenparig besluit om Engels as die primêre taal van onderrig vanaf 2017 te aanvaar. Dit is onduidelik of die universiteit die beslissing gaan teenstaan.
10) Die arbeidshof het verrigtinge in die saak van vier afgedankte SABC-joernaliste, tot môre uitgestel. Die SABC se regsverteenwoordigers het gevra vir uitstel sodat hulle hofstukke kan indien. Die joernaliste, wat deur die vakbond Solidariteit verteenwoordig word, vra die hof om hul afdankings ter syde te stel. Regter Robert Le Grange het die aansoek om uitstel toegestaan, maar het die belangrikheid van die saak beklemtoon.
11) Die mediese hulpgroep, Dokters sonder Grense sê die liggame van 22 mense is op ‘n migrante-boot in die Middellandse See gevind. Die liggame van een man en 21 vroue is onder in die boot naby die kus van Libië gevind. Meer as 200 oorlewendes wat op die boot was, insluitend sowat 50 kinders, is na ‘n boot van Dokters sonder Grense oorgeplaas. Volgens berigte was meeste mense op die boot van lande in Wes-Afrika afgekomstig. Meer as tweeduisend migrante is sedert gister tydens verskeie reddingsoperasies gered.
12) Rusland se baan- en veldatlete sal nie aan die Olimpiese Spele in Rio de Janeiro kan deelneem nie, nadat hulle appèlsaak deur die Hof vir Arbitrasie in Sport in Switserland van die hand gewys is. Die appèlsaak is gebring deur 68 Russiese atlete wat deur die internasionale atletiekfederasie, die IAAF verbied is om aan die Olimpiese Spele deel te neem. Die Russiese atletiekfederasie is deur die IAAF geskors nadat ‘n onafhanklike verslag bewyse van die wydverspreide gebruik van verbode middels gevind het. ‘n Onlangse verslag het ook aangedui dat Russiese amptenare betrokke is by pogings om die gebruik van verbode middels te versteek.
13) Betogende inwoners van Piet Plessis in Noordwes het werksaamhede in die gebied tot ‘n stiltand gebring. Hulle eis ‘n 70-kilometer teerpad van Stella na Piet Plessis. Hulle sê die provinsiale regering het hulle al jare gelede ‘n teerpad beloof, maar daar is geen vordering nie. Onderrig by skole in die gebied word ontwrig, en gemeenskapslede sê hulle gaan aanhou betoog tot daar aan hulle eis voldoen word. ‘n Skeepshouer wat as ‘n klaskamer dien, is afgebrand. Verlede jaar het inwoners van vyf gebiede in die Joe Morolong-munisipaliteit by Kuruman ‘n teerpad van 130-kilometer geëis. Die betoging het daartoe gelei dat 16-duisend skoolkinders ses maande van onderrig misgeloop het.
14) Die vermeende verkragter van studente by die Universiteit van Kaapstad verskyn vandag in die Wynberg Landdroshof. Die 35-jarige man word daarvan beskuldig dat hy minstens drie studente naby die Rhodes-gedenkteken aangeval en verkrag het. Hy is verlede jaar in hegtenis geneem nadat die polisie hom opgespoor het deur die sein van ‘n gesteelde selfoon te volg. Die verdagte sal na verwagting ook op bykomende aanklagte tereg staan.
Warmbad Gedeeltelik Bewolk – met ‘n min 26 max van 34
Nelspruit – Mooi weer met ‘n min van 11 en ‘n max van 28
Pretoria – Mooi weer met ‘n min van 7 en max van 24
Johannesburg – Mooi weer met ‘n min 5 en max van 22
Vereeniging – Mooi weer met ‘n min 5 en max van 24
Bloemfontein – Mooi weer – met min 0 ‘n max van 18
Durban – Mooi Weer met ‘n min van 12 en max van 24
Rustenburg – Mooiweer met ‘n min 4 en max van 25
Oos London – Bewolk met ‘n min 11 en max van 17
Kaapstad –Gedeeltelik Bewolk met ligte reen met n min van 10 en max van 14
Upington – Mooi weer met ‘n min van 5 en max van 18
Sutherland –Bewolk met reen met Minus 3 en max 6
PE- Deeltelik Bewolk met ligte reen met ‘n min 11 en max van 18
Romeine 5:12 – “DAAROM, soos deur een mens die sonde in die wêreld ingekom het en deur die sonde die dood, en so die dood tot alle mense deurgedring het, omdat almal gesondig het —“
1 Korintiërs 15:21-22 – “Want aangesien die dood deur ’n mens is, is die opstanding van die dode ook deur ’n mens. Want soos hulle almal in Adam sterwe, so sal hulle ook almal in Christus lewend gemaak word;”
Danie Botha se “Children of the living GOD”
« Donderdag 21 Julie
Maandag 25 Julie »